यता, प्रचण्डले भने चुनावअघि भएको ६०–४० को सहमतिमै अडान लिइरहे । जसका कारण मन्त्रिपरिषद् गठन गर्नेदेखि लिएर प्रदेश सरकार गठन गर्नसमेत केही ढिलाइ भयो । पार्टी एकीकरण त अझै ढिलाइ भयो । यो अडानमा प्रचण्डले हारे, एमालेले जित्यो । संघीय मन्त्रिपरिषद् ७० र ३० प्रतिशतका आधारमा गठन भयो । ६ प्रदेशमध्ये चारवटामा एमाले र दुईवटामा माओवादीका मुख्यमन्त्री रहने सहमति भयो । तर पार्टी एकीकरणको टुंगो भने लागेन । पटकपटक मिति तय हुँदै स्थगित हुँदै जाने शृंखला धेरैपटक दोहोरियो । अन्तत्वगत्वा बहुदलीय जनवादका प्रणेता मदन भण्डारीको स्मृति दिवसका अवसरमा गत जेठ ३ गते पार्टी एकीकरण घोषणा भयो । एकीकरण घोषणाका क्रममा नौ सदस्यीय हाइकमान्ड मात्रै बन्यो ।
